Realisasjon av leilighet som ikke er ektefellenes felles bolig (skatteloven § 9-3 annet ledd bokstav b)
Dato: 2002-12-16

Sammendrag: Skattyter arvet en ettroms leilighet i kommune Y i 1996, som har vært brukt på følgende måte: Fra 1. mai 1996 til 30. august 1996 disponerte skattyter leiligheten selv. Fra 1. september 1996 til 30. juni 2001 ble den leid ut til lærerskolestudenter. I disse årene var leiligheten ikke utleid i månedene juli og august, da den ble brukt av skattyter som ferieleilighet. Fra 1. august 2001 til 8. august 2002 har skattyter selv bodd fast i leiligheten. I sistnevnte periode hadde skattyter permisjon fra sin stilling som lærer i kommune X. Dette året brukte skattyter til å ivareta boplikten i henhold til borettslagsbestemmelser, oppussing av leiligheten, øyeoperasjon, to datakurs ved Folkeuniversitetet i kommune Y og forberedelse til nye oppgaver i skolen. Leiligheten ble prosentlignet for nevnte periode. Skattyter meldte flytting til kommune Y den 1. august 2001. Da skattyter var gift og begge ektefellene ikke skulle flytte til leiligheten, avslo Folkeregisteret flyttemeldingen i henhold til folkeregisterforskriften § 2 nr. 3 første og tredje ledd. Fra høsten 2002 gjenopptok skattyter sitt arbeid i kommune X og flyttet tilbake til den tidligere bolig, som tilhører ektefellens rådighetsdel av felleseiet. Det bes om en bindende forhåndsuttalelse som tar stilling til om skattyter oppfyller kravene til eier- og botid for leiligheten, og om en eventuell realisasjonsgevinst vil være unntatt beskatning.

Skattedirektoratets vurderinger I utgangspunktet er gevinst ved realisasjon av formuesobjekt utenfor virksomhet skattepliktig etter skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av bolig gjelder imidlertid særregler i skatteloven kapittel 9. Gevinst ved realisasjon av bolig er unntatt fra skatteplikt dersom vilkårene i skatteloven § 9-3 annet ledd bokstavene a og b første punktum om eier- og botid er oppfylt: "Gevinst ved realisasjon av boligeiendom (herunder selveierleilighet, andelsleilighet, aksjeleilighet og obligasjon med tilhørende borett) er unntatt fra skatteplikt når følgende betingelser er oppfylt: a.Eieren har eid eiendommen (andelen m.v.) i mer enn ett år når realisasjonen finner sted eller avtales. ...., og b. eieren har brukt hele eiendommen som egen bolig i minst ett av de to siste årene før realisasjonen." Etter bestemmelsens ordlyd må eieren ha eid og brukt eiendommen som egen bolig i minst ett av de to siste årene før realisasjonen. Skattedirektoratet legger til grunn opplysningene om at leiligheten har vært i skattyters eie siden 1996. Spørsmålet er om skattyter har opptjent botid og benyttet leiligheten som egen bolig i minst ett av de to siste årene før realisasjonen, jf. ordlyden i skatteloven § 9-3 annet ledd bokstav b første punktum. Det fremgår av faktum at skattyter faktisk har benyttet leiligheten som egen bolig i mer enn ett år, fra 1. august 2001 til 8. august 2002. I nevnte periode hadde skattyter permisjon fra sin stilling som lærer i kommune X. Skattyter har opplyst at hun brukte dette året til bl.a. å ivareta boplikten i henhold til borettslagsbestemmelser, pusse opp leiligheten, ta to datakurs ved Folkeuniversitetet i kommune Y og forberedelse til nye oppgaver i skolen. Videre har skattyter opplyst at leiligheten ble underlagt prosentligning for nevnte periode. Skattedirektoratet legger etter dette til grunn at skattyter faktisk har benyttet leiligheten som egen bolig i mer enn ett år, fra 1. august 2001 til 8. august 2002. Skattyter har dermed opptjent botid i leiligheten i kommune Y i denne perioden, jf. ordlyden i skatteloven § 9-3 annet ledd bokstav b første punktum. Kravet i skatteloven § 9-3 annet ledd bokstav b om at eieren har brukt boligen som egen bolig i minst ett av de to siste årene før realisasjonen, innebærer at leiligheten må realiseres innen ett år regnet fra 8. august 2002 dersom en eventuell gevinst skal være skattefri etter denne bestemmelsen. Konklusjon Skattyter kan selge leiligheten i kommune Y skattefritt etter skatteloven § 9-3 annet ledd dersom realisasjon skjer innen 8. august 2003. Tilsvarende vil et eventuelt tap ikke være fradragsberettiget, jf. skatteloven § 9-4.